Κανονισμός (ΕΚ) αριθ. 1614/2001 της Επιτροπής

της 7ης Αυγούστου 2001

για την τροποποίηση του κανονισμού (ΕΚ) αριθ. 2771/1999 περί λεπτομερειών εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα μέτρα παρέμβασης στην αγορά του βουτύρου και της κρέμας γάλακτος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα γάλακτος και των γαλακτοκομικών προϊόντων(1), όπως τροποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 10,

Εκτιμώντας τα ακόλουθα:

(1) Το άρθρο 2 του κανονισμού (ΕΚ) αριθ. 2771/1999 της Επιτροπής(3), όπως τροποιήθηκε τελευταία από τον κανονισμό (ΕΚ) αριθ. 213/2001(4), προβλέπει ότι οι αγορές μέσω διαγωνισμού εγκρίνονται ή αναστέλλονται από την Επιτροπή σε ένα κράτος μέλος σύμφωνα με τη διαδικασία διαχείρησης που προβλέπεται στο άρθρο 42 του κανονισμού (ΕΚ) αριθ. 1255/1999, μόλις διαπιστωθεί ότι κατά τη διάρκεια δύο συνεχόμενων εβδομάδων στο εν λόγω κράτος μέλος η τιμή της αγοράς ευρίσκεται, ανάλογα με την περίπτωση, είτε σε επίπεδο κατώτερο είτε σε επίπεδο ίσο ή ανώτερο από 92 % της τιμής παρέμβασης. Σύμφωνα με το άρθρο 8 του ίδιου κανονισμού, η Επιτροπή διαπιστώνει το επίπεδο της τιμής αγοράς σε κάθε κράτος μέλος, κάθε Πέμπτη, βάσει των τιμών που ανακοινώνονται από τα κράτη μέλη.

(2) Δεδομένου ότι, σύμφωνα με τους εν λόγω κανόνες, οι αγορές μέσω διαγωνισμού πρέπει να εγκρίνονται ή να αναστέλλονται αμέσως μετά τη δεύτερη συνεχόμενη διαπίστωση της τιμής της αγοράς που ευρίσκετα είτε σε επίπεδο κατώτερο είτε σε επίπεδο ίσο ή ανώτερο από 92 % της τιμής παρέμβασης και ότι η απόφαση αυτή δεν προϋποθέτει κανένα περιθόριο διακριτικής ευχέρειας, κρίνεται σκόπιμο να ληφθεί από την Επιτροπή το συντομότερο δυνατό χωρίς να χρησιμοποιηθεί η διαδικασία διαχείρισης που προβλέπεται στο άρθρο 42 του κανονισμού (ΕΚ) αριθ. 1255/1999.

(3) Η επιτροπή διαχείρισης γάλακτος και γαλακτοκομικών προϊόντων δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΚ) αριθ. 2771/1999 αντικαθίσταται από το ακόλουθο κείμενο: "Άρθρο 2

1. Η Επιτροπή εγκρίνει τις αγορές μέσω διαγωνισμού που προβλέπονται στο άρθρο 6 παράγραφος 1 του κανονισμού (ΕΚ) αριθ. 1255/1999 σε ένα κράτος μέλος μόλις διαπιστώσει, σύμφωνα με το άρθρο 8 παράγραφος 4 του παρόντος κανονισμού, ότι η τιμή της αγοράς βρίσκεται στο εν λόγω κράτος μέλος κατά τη διάρκεια δύο συνεχόμενων εβδομάδων σε επίπεδο κατώτερο από 92 % της τιμής παρέμβασης.

2. Η Επιτροπή αναστέλει τις αγορές μέσω διαγωνισμού που προβλέπονται στο άρθρο 6 παράγραφος 1 του κανονισμού (ΕΚ) αριθ. 1255/1999 σε ένα κράτος μέλος μόλις διαπιστώσει, σύμφωνα με το άρθρο 8 παράγραφος 4 του παρόντος κανονισμού, ότι η τιμή της αγοράς βρίσκεται στο εν λόγω κράτος μέλος κατά τη διάρκεια δύο συνεχόμενων εβδομάδων σε επίπεδο ίσο ή ανώτερο από 92 % της τιμής παρέμβασης."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Αυγούστου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 333 της 24.12.1999, σ. 11.

(4) ΕΕ L 37 της 7.2.2001, σ. 1.